Diari Oficial de la Generalitat Valenciana


Sumari del DOGV 4689, del 11-02-2004 (2004/774)

ACORD de 12 de desembre de 2003 de la Comissió Territorial d'Urbanisme de Castelló, que fa referència a l'homologació global del Pla general del municipi de Burriana.
----------------------------------------------------------------------------------------------------------------------------------------------------------------------

### Dades del document

Número de DOGV
:   4689

Data del DOGV
:   11-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/774


Data del document
:   12-12-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Borriana
    * pla d'urbanisme

ACORD de 12 de desembre de 2003 de la Comissió Territorial d'Urbanisme de Castelló, que fa referència a l'homologació global del Pla general del municipi de Burriana. [2004/X774]
  
Vist l'expedient relatiu a l'homologació global de Burriana, i de conformitat amb els següents,
  
Antecedents
  
Primer. El ple de l'Ajuntament de Burriana va acordar exposar al públic l'homologació global del seu Pla general per acord de 7 de febrer de 2002, després que es portara a terme la informació al públic mitjançant anuncis publicats en el periòdic Mediterráneo i en el Diari Oficial de la Generalitat Valenciana de 6 de març de 2002. Transcorregut el període d'informació al públic, durant el qual es van presentar diverses al·legacions, el ple de l'Ajuntament va aprovar provisionalment l'homologació mitjançant acord de 25 de novembre de 2002.
  
Després de l'emissió dels informes sectorials i de la Declaració d'Impacte Ambiental, amb l'objecte d'introduir els seus condicionants, l'Ajuntament de Burriana ha elaborat un text corregit i refós d'homologació global, el qual ha sigut aprovat pel ple de l'Ajuntament en sessió de 4 de desembre de 2003.
  
Segon. El projecte d'homologació global està format per un document escrit, documentació gràfica i estudi d'inundabilitat. Al seu torn, i en relació amb la reclassificació prevista en l'homologació, hi ha un Estudi d'Impacte Ambiental. En el document escrit de l'homologació s'inclou la memòria, les directrius, les normes urbanístiques i les fitxes dels sectors. En la documentació gràfica s'inclouen els plànols d'ordenació. Com a annex s'incorpora en l'homologació la Declaració d'Impacte Ambiental, l'informe de la Direcció General de Costes, l'aprovació provisional del Paratge Natural Municipal el Clot, estudi d'inundabilitat, estudi de viabilitat hídrica, estudi de suficiència d'evacuació d'aigües residuals i informe de connexions viàries.
  
Tercer. L'objecte del document és efectuar l'homologació global del Pla general de Burriana, que va ser aprovat definitivament el 21 d'abril de 1995, a la Llei 6/1994, de 15 de novembre, reguladora de l'Activitat Urbanística (en endavant LRAU).
  
Aquesta homologació global s'ha elaborat i tramitat com a complement de l'homologació sectorial i Pla parcial reclassificatori Sant Gregori de Burriana. Respecte d'això, i a la vista de la documentació relativa al citat Pla parcial i a la seua homologació sectorial, la Comissió Informativa d'Urbanisme de Castelló, dins del període consultiu previ a la seua aprovació, va emetre un dictamen el 30 d'octubre de 2001, en el qual es va indicar a l'Ajuntament de Burriana, entre altres coses, que donada l'envergadura de la reclassifició, aquesta exigia en tot cas l'elaboració d'una homologació global del Pla general.
  
L'homologació global del Pla general de Burriana té com a objectiu la delimitació dels elements i de les determinacions que conformen l'ordenació estructural i la xarxa primària. Segons s'indica en el document, els criteris metodològics de l'homologació són, en síntesi, els següents:
  
- Formulació d'una homologació que arreplegue les modificacions reclassificatòries fins ara aprovades definitivament (bàsicament els sectors Novenes de Calatrava i l'industrial-terciari), i que tinga un contingut merament declaratiu, amb l'única excepció del sector Sant Gregori.
  
- Introduir com a única modificació estructural la relativa a la previsió d'aquest nou sector.
  
D'aquesta manera, l'homologació és merament declarativa, excepte quant a aquest últim sector.
  
El document d'homologació global, a més d'explicitar les directrius del pla, justifica que les incorporacions de sòl reclassificatòries ja aprovades definitivament i la del nou sector Sant Gregori són coherents amb el model territorial establert en el vigent Pla general, i fins i tot el reforcen i el complementen.
  
Així, el resum dels sectors de sòl urbanitzable és el que resulta del següent quadre:
  
D'aquests sectors, l'únic nou és, com s'ha dit, l'últim.
  
El resum de paràmetres més significatius del sector Sant Gregori és el següent:
  
Total actuació 2.555.486 m²
  
Xarxa primària parc públic intern 265.166 m²
  
Parc natural extern adscrit 51.745 m²
  
Superfície camp de golf previst 732.837 m²
  
Edificabilitat residencial 750.634 m²t
  
Edificabilitat hotelera 51.695 m²t
  
Quart. S'han emés els següents informes:
  
- El 22 d'abril de 2003, informe de l'oficina del Pla de carreteres de l'actual Conselleria d'Infraestructures i Transport.
  
- El 14 d'abril de 2003, informe de la Divisió de Recursos Hidràulics de l'actual Conselleria d'Infraestructures i Transport.
  
- El 23 d'abril de 2003 i el 22 de setembre de 2003, informe de la Direcció General de Costes del Ministeri de Medi Ambient.
  
- El 18 de juny de 2003, Declaració d'Impacte Ambiental de la llavors Direcció General de Planificació i Gestió del Medi de la Conselleria de Medi Ambient.
  
- El 26 de setembre de 2003, informe sobre inundabilitat emés per l'Àrea de Planificació i Ordenació Territorial de la Direcció General de Planificació i Ordenació Territorial.
  
Fonaments de dret
  
Primer. La tramitació de la present homologació global del Pla general de Burriana ha sigut correcta, de conformitat amb el que estableix l'article 38 i següents de la LRAU, com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV), tot això en relació amb Instrucció de Planejament 1/1996, sobre homologació de plans d'urbanisme a la LRAU.
  
Segon. La documentació, està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV, això en relació amb la Instrucció de Planejament 1/1996.
  
Tercer. L'homologació global del Pla general de Burriana sorgeix com a conseqüència de la tramitació d'un Pla parcial reclassificatori i homologació sectorial Sant Gregori, que afectava a més de dos milions i mig de metres quadrats de sòl. L'envergadura de la reclassificació feia necessària l'homologació global del Pla general, tal com ja va assenyalar la Comissió Informativa d'Urbanisme de Castelló en el seu dictamen de 30 d'octubre de 2001.
  
La legislació urbanística valenciana preveu la possibilitat que, durant la vigència d'un planejament general, puguen plantejar-se noves actuacions integrades no incloses en el Pla que impliquen la reclassificació de sòl no urbanitzable comú en urbanitzable. Aquesta reclassificació pot dur-se a terme a través del Pla parcial reclassificatori previst en l'article 83.2.C del RPCV, si bé no hi ha cap inconvenient en què tal reclassificació puga efectuar-la directament l'Ajuntament mitjançant una modificació puntual efectuada amb ocasió d'una homologació.
  
Les modificacions puntuals que reclassifiquen sòl no urbanitzable en urbanitzable hauran de complir igualment algun dels requisits establerts per l'article 83.2.C del RPCV per als Plans parcials reclassificatoris. Entre els requisits establerts per l'article 83.2.C del RPCV destaquen els relatius a què l'actuació, encara que imprevista, siga compatible amb l'estructura urbanística del Pla general, que no es desvirtuen les opcions de l'ordenació original del planejament vigent i que l'actuació no s'opose a les directrius definitòries de l'estratègia d'evolució urbana i ocupació del territori establides en el Pla general. Es tracta, en definitiva, de valorar si l'ordenació estructural actual pot integrar-se coherentment en el nou model que resulta d'agregar l'àrea que se reclassifica sense necessitat d'introduir-ne canvis rellevants.
  
En el cas de municipis amb plans generals encara no adaptats a la LRAU, l'aplicació de l'article 83.2.C del RPCV no està exempta de dificultat, atés que, en no estar formalment identificada l'ordenació estructural del planejament general (incloses les directrius), no és fàcil efectuar el judici de compatibilitat que exigeix el precepte. Tractant-se de reclassificacions d'escassa importància, bastarà amb l'homologació sectorial annexa al Pla parcial, però en el cas de reclassificacions de gran envergadura l'homologació sectorial pot no ser suficient.
  
Quan ens trobem davant d'una reclassificació de gran envergadura, només si aquesta va acompanyada d'una homologació territorialment més extensa del planejament general serà possible comprovar que la nova actuació integrada compleix els requisits establerts en el citat article 83.2.C. En tals casos, serà funció d'aqueixa homologació la identificació dels elements de l'ordenació estructural del municipi, verificant que la nova actuació encaixa dins d'aqueixa estructura urbanística sense introduir canvis en les determinacions del pla que s'homologa que exigisquen la seua completa revisió. En definitiva, en aquestes grans reclassificacions, només si hi ha aqueixa homologació més àmplia que identifique formalment l'ordenació estructural i les directrius del planejament serà possible verificar que la nova actuació encaixa dins dels requisits que als plans parcials reclassificatoris estableix l'article 83.2.C del RPCV.
  
De conformitat amb tot això, era necessari per a fer possible l'actuació de Sant Gregori el que s'efectuara una homologació global del Pla general.
  
Com ja s'ha dit en els antecedents, l'homologació global del Pla general de Burriana es planteja com merament declarativa, excepte en el que respecta al nou sector que se reclassifica. La documentació aprovada per l'Ajuntament conté les determinacions exigibles per a una homologació global per la Instrucció de Planejament 1/1996, identifica clarament l'ordenació estructural i, a més, justifica en termes suficients i raonables que la incorporació d'aquest nou sector és coherent amb el model territorial establert en el vigent Pla general, model que reforça i complementa.
  
Ja que l'homologació global únicament és modificativa en relació amb el sector de Sant Gregori, bona part de les consideracions que s'hauran d'efectuar en els fonaments següents hauran de centrar-se quasi exclusivament en el dit sector.
  
Quart. Les noves actuacions no previstes en el planejament general que suposen importants reclassificacions de sòl no urbanitzable a urbanitzable plantegen també la qüestió de determinar quines hagen de ser les condicions de connexió i integració de la nova urbanització, com també la necessitat, si és el cas, de suplementar les infraestructures existents.
  
La possibilitat que el desenvolupament de nous sòls urbanitzables puga determinar l'obligació d'executar infraestructures externes de connexió s'estableix expressament en la legislació bàsica estatal. L'article 18 de la Llei estatal 6/1998, de 13 d'abril, de règim del sòl i valoracions (en endavant LRSV), en regular els deures dels propietaris del sòl urbanitzable, inclou al punt 2 el deure de ?cedir obligatòriament i gratuïtament el sòl necessari per a l'execució dels sistemes generals que el planejament general, si és el cas, incloga o adscriga a l'àmbit corresponent?, afegint al punt 3 el deure de ?costejar i, si és el cas, executar les infraestructures de connexió amb els sistemes generals exteriors a l'actuació i, si és procedent, les obres necessàries per a l'ampliació o reforços dels dits sistemes requerits per la dimensió i densitat d'aquesta i les intensitats d'ús que en genere?.
  
Al seu torn, l'article 30.1 de la LRAU, en els seus apartats A, B i C, estableix el següent:
  
?Els programes sempre han de cobrir els següents objectius imprescindibles:
  
A. La connexió i integració adequades de la nova urbanització amb les xarxes d'infraestructures, comunicacions i serveis públics existents.
  
B. Suplementar les infraestructures i espais públics o reserves dotacionals en allò necessari per a no minvar ni desequilibrar els nivells de qualitat, quantitat o capacitat de servei existents o desitjables.
  
C. Urbanitzar completament la Unitat o Unitats d'Execució que constituïsquen l'objecte del Programa i realitzar les obres públiques complementàries que es necessiten per a complir el que disposen els apartats anteriors, fent tot això amb subjecció a terminis detallats?.
  
A més, una de les comeses de l'homologació, tal com resulta de l'apartat 8 de la Instrucció de Planejament 1/1996, és la fixació de les condicions de connexió per a cada actuació integrada.
  
De les disposicions legals citades es deriva que el desenvolupament de noves actuacions urbanístiques d'envergadura ha d'estar condicionat a la corresponent execució de les necessàries connexions i fins i tot a obres d'ampliació i suplementació de les infraestructures necessàries per a adequar-les a les noves necessitats creades per l'actuació, la qual cosa ha d'estar expressament prevista en el document d'homologació. Així s'assenyala expressament en l'article 83.C.3r del RPCV, segons el qual, en el cas de Plans parcials reclassificatoris s'ha d'assegurar el suplement de dotacions de Xarxa primària que exigisca l'ampliació del sòl urbanitzable i la seua deguda integració en l'estructura urbanística del pla?.
  
D'un altre costat, l'article 40.1.B de la LRAU estableix que una de les comeses de la Comunitat Autònoma en l'aprovació definitiva del planejament és la ?d'assegurar que el model de creixement triat pel municipi respecta l'equilibri urbanístic del territori, sense esgotar els seus recursos, ni saturar les infraestructures supramunicipals o desvirtuar la funció que els és pròpia?, al que, a més, l'últim paràgraf del núm. 1 del mateix article afig que ?la Generalitat Valenciana no podrà aprovar definitivament els plans que incórreguen en infracció d'una disposició legal estatal o autonòmica?. Pel que correspon a la Comunitat Autònoma, en el moment de l'aprovació definitiva d'aquests planejaments reclassificatoris, verificar el compliment d'aquests requisits que s'han comentat.
  
En concret, i amb caràcter general, aquestes reclassificacions hauran de contenir les següents previsions:
  
- Indicació de quins elements de la xarxa primària han de desenvolupar-se abans o simultàniament a l'actuació, per ser imprescindible per a l'adequada integració i connexió de la nova urbanització amb el seu entorn (article 126.1a RPCV). En aquest sentit, la pròpia homologació haurà d'establir les noves xarxes primàries suplementàries, de manera que el nou sector no minore els nivells de qualitat dels existents. En particular, haurà d'establir-se el viari suplementari de connexió de l'actuació en termes tals que no sature les infraestructures ja existents.
  
- Indicació de l'obligatorietat d'acompanyar al document de planejament parcial de certificat municipal que acredite la disponibilitat del subministrament d'aigua potable que assegure la suficiència d'aquest, amb anàloga regularitat a què gaudisquen la resta de construccions del terme municipal i faça constar que la nova urbanització no comportarà minva addicional respecte a les disponibilitats de cabal existents (article 126.4a del RPCV).
  
- Previsió del sistema de depuració d'aigües residuals. En el cas que s'haja de connectar amb la xarxa municipal, haurà d'assegurar-se que la depuradora existent és suficient; cas contrari, el desenvolupament de l'actuació haurà de quedar condicionat a l'execució de la prèvia o simultània ampliació de l'estació depuradora.
  
Cal insistir en la necessitat que, com a condició de desenvolupament, ha de suplementar-se la xarxa viària de comunicació de l'actuació amb el nucli de població, això mitjançant vials de dimensió suficient per a satisfer les demandes originades pel nou sector, sense sobrecarregar els existents amb anterioritat. L'execució d'aquests vials ha de ser una condició prèvia o simultània perquè el nou sòl urbanitzable puga ser programat, i es garanteix així que quede adequadament connectat i integrat amb les xarxes d'infraestructures exteriors, sense minvar i desequilibrar els nivells de qualitat, quantitat i capacitat de servei anteriors. En aquest sentit, és indubtable que la gran rellevància de la nova urbanització suposa que la seua implantació provocarà un important increment en l'ús de les xarxes primàries d'accés, per la qual cosa, i per a mantenir la seua capacitat, és també exigible l'execució d'aquests vials com a condicions de connexió de l'actuació.
  
El compliment en aquest tipus de reclassificacions del que disposa l'article 55.5 de la LRAU (que es refereix a una especial participació pública en les plusvàlues que es generen), com també l'obligació de complir tots els objectius assenyalats en l'article 30.1 de la LRAU, permeten que aquesta suplementació d'infraestructures puga fins i tot córrer a càrrec d'aquestes actuacions.
  
Cinqué. L'homologació global del Pla general de Burriana ha previst les adequades condicions de connexió viàries per al nou sector, així com també s'ha justificat suficient, segons allò dalt indicat, la suficient previsió de subministrament i evacuació d'aigües.
  
En particular, cal assenyalar el següent:
  
A. L'homologació global aprovada provisionalment per l'Ajuntament el 4 de desembre de 2003 ha inclòs una adequada connexió viària del sector, sent a càrrec de l'actuació l'execució del viari extern de connexió. En relació amb aquest punt la fitxa del sector assumeix l'execució d'aqueixa connexió, amb el grau de definició que s'inclou en un annex. Aquest accés ha sigut informat favorablement per l'oficina del Pla de carreteres de l'actual Conselleria d'Infraestructures i Transport. L'informe d'aquest organisme de 22 d'abril de 2003 assenyala el següent:
  
?Ha tingut entrada en la Divisió de Carreteres nova sol·licitud d'informe sobre l'assumpte detallat en l'encapçalament (homologació global del Pla general de Burriana). Una vegada examinada la documentació, a petició de l'Ajuntament de Burriana, es procedeix a informar els aspectes que a continuació es refereixen.
  
La descripció proposada, plantejada com a alternativa després de les dificultats expressades en l'informe remés per la divisió de carreteres de data 12 d'abril de 2002, atribueix al nou sector Sant Gregori les càrregues corresponents a l'execució de la connexió viària amb la carretera CV-18, fins a aconseguir la nova glorieta situada al costat del cementeri de Burriana, incloent el tram de la carretera CV-1850 comprés entre l'actuació i el riu Sec. La resta de connexions amb el sistema viari i amb la població de Burriana seran executades a càrrec dels nous sectors promoguts en les proximitats de l'entorn de referència.
  
Ateses les circumstàncies exposades, s'estima informar favorablement l'actuació?.
  
B. L'article 84.1 de la Llei 6/1989, de 7 de juliol, d'ordenació del territori de la Comunitat Valenciana, estableix que ?en cap cas es permetrà el creixement poblacional exogen quan existisca insuficiència d'aigua potable, si l'increment extraordinari de subministrament implica menyscabar l'abastiment mínim necessari a poblacions amb creixement normal?. D'aquest precepte resulta la necessitat de que les reclassificacions importants de sòl incorporen una justificació de la suficiència d'aigua.
  
L'homologació global incorpora, en relació amb el nou sector Sant Gregori Estudi de viabilitat hídrica. La Confederació Hidrogràfica del Xúquer ha emés un informe sobre la viabilitat hídrica del sector Golf Sant Gregori, en el qual conclou que ?podem afirmar que aquest projecte d'urbanització Golf Sant Gregori és viable quant al seu futur subministrament hídric, hauran de sol·licitar davant d'aquest Organisme de Conca l'oportuna concessió de reutilització d'aigües procedents de la depuradora (EDAR) de Burriana, la qual disposa de capacitat actual i futura per a atendre la dita demanda?.
  
Així, ha quedat prou justificat aquest punt.
  
C. Igualment, l'homologació global ha inclòs un estudi sobre la incidència del nou sector respecte de les aigües residuals. En relació amb això s'ha emés Entitat de Sanejament ha emés un informe amb data 6 de maig de 2003, en el qual ?informa la viabilitat del tractament en l'EDAR de Burriana de les aigües residuals generades pel desenvolupament del sector Golf Sant Gregori?, sempre que es complisquen unes condicions que el document assumeix.
  
En resum, i en relació amb aquestes tres qüestions examinades en aquest apartat, l'homologació global conté les adequades condicions de connexió.
  
Sisé. L'homologació global del Pla general de Burriana inclou, com ja s'ha dit, la reclassificació del sector denominat Sant Gregori, per la qual cosa, i segons el que preveu l'article 43.2 de la LRAU, es feia necessària l'emissió d'una Declaració d'Impacte Ambiental.
  
El 18 de juny de 2003, la llavors Direcció General de Planificació i Gestió del Medi de la Conselleria de Medi Ambient va emetre una Declaració d'Impacte Ambiental favorable, amb les següents condicions:
  
1. L'àmbit del Paratge Natural Municipal Clot de la Mare de Déu, haurà d'excloure's del procés urbanitzador, conforme a l'article 9 de la Llei 11/1994, de 27 de desembre, de la Generalitat Valenciana, d'espais protegits de la Comunitat Valenciana. Els usos a què es destine el dit àmbit hauran de ser compatibles amb el Pla especial de protecció del paratge, el qual haurà de ser aprovat amb anterioritat al desenvolupament d'aquests. El Pla especial se sotmetrà al procediment d'avaluació d'impacte ambiental, en trobar-se entre els supòsits que recull l'annex II del Reglament d'Impacte Ambiental.
  
No es permetrà la construcció de vies de comunicació de vehicles en tot l'àmbit de la zona humida. Excepcionalment es podran construir passarel·les peatonals, sempre que es consideren com un ús permés en el Pla especial i siguen informades favorablement per la Conselleria de Medi Ambient.
  
2. La Conselleria d'Obres Públiques, Urbanisme i Transports haurà d'admetre l'Estudi d'Inundabilitat presentat com a documentació complementària en el projecte, com també, les modificacions proposades en aquest. En aquest cas, els plans d'ordenació hauran de ser modificats i incorporar en tots ells la proposta de canalització que s'indica en l'Estudi d'Inundabilitat. S'haurà de remetre a aquesta direcció general els plans d'ordenació modificats, degudament diligenciats, amb anterioritat a l'aprovació definitiva.
  
En el cas que la COPUT no acceptara la proposta de canalització prevista en l'Estudi d'Inundabilitat, i el risc d'inundació romanguera, no podrà incorporar-se en el procediment de reclassificació els sòls afectats per risc d'inundació, conforme a l'article 22 de les normes urbanístiques de Patricova.
  
3. El camp de golf no podrà desenvolupar-se, fins que aquesta direcció general informe favorablement la documentació indicada en el paràgraf anterior.
  
4. Respecte al subministrament d'aigua, abans de l'inici de les obres, s'haurà d'obtenir de la Confederació Hidrogràfica del Xúquer la concessió del volum d'aigua necessari per a abastir a la població prevista en el sòl residencial proposat en el projecte. Com també, s'haurà d'informar de la localització prevista per al nou sondeig i del traçat de la conducció a fi de conéixer si dit traçat es troba o no sotmés al procediment d'avaluació d'impacte ambiental.
  
5. S'obtindrà l'autorització d'abocament per part de la Confederació Hidrogràfica del Xúquer, de les aigües residuals i pluvials que es preveuen abocar sobre la canalització de nova construcció, proposada en l'Estudi d'inundabilitat, no es permeten abocaments sobre El Clot de la Mare de Déu. De la mateixa manera, els abocaments previstos sobre el mar hauran d'obtenir l'autorització d'abocament per part de la Direcció General d'Educació i Qualitat Ambiental de la Conselleria de Medi Ambient, prèviament al desenvolupament de l'actuació.
  
6. La terra vegetal extreta durant la fase de moviment de terres, i que siga susceptible d'aprofitament, es mantindrà en condicions agrícoles adequades i es destinarà al farcit de les zones verdes previstes en l'actuació i camp de golf, o si no n'hi ha a altres àrees del municipi on siga susceptible la seua utilització.
  
7. El treballs de prospecció sol·licitats per la Conselleria de Cultura i Educació, en el seu informe, hauran de ser comunicats pel promotor a aquesta direcció general, juntament amb un informe vinculant de la Direcció General de Patrimoni Artístic.
  
8. S'obtindrà informe favorable de la Direcció General de Costes, conforme al que estableixen els articles 112 i 117 de la Llei 22/88 de costes. La regeneració de la costa, proposada en l'avantprojecte, no es considera inclosa dins del present projecte. S'haurà de tramitar el projecte de regeneració davant de l'autoritat substantiva i obtenir la corresponent declaració d'impacte ambiental?.
  
La documentació aprovada per l'Ajuntament de Burriana el 4 de desembre de 2003 ha donat compliment a aquestes condicions, modificant els plànols d'ordenació i incloent com a condició de desenvolupament en la fitxa les condicions de la Declaració d'Impacte Ambiental.
  
Seté. L'homologació global, sobretot en el que es refereix al nou sector Sant Gregori, afecta al litoral, per la qual cosa havia de sol·licitar-se l'informe de la Direcció General de Costes del Ministeri de Medi Ambient previst en la Llei de costes. Finalment la Direcció General de Costes, una vegada esmenades les deficiències que en el seu moment va assenyalar, ha informat favorablement l'homologació el 22 de setembre de 2003.
  
Sense perjudici de l'informe favorable de la Direcció General de Costes del Ministeri de Medi Ambient, donada l'especial incidència d'aquesta homologació reclassificatòria sobre el litoral, han d'efectuar-se també altres consideracions generals des de les quals haurà d'examinar-se el document sotmés a aprovació definitiva.
  
L'article 31.9 de l'Estatut d'Autonomia de la Comunitat Valenciana estableix que la Generalitat Valenciana té competència exclusiva sobre la matèria de ?ordenació del territori i del litoral?. En l'exercici de la dita competència la Generalitat Valenciana, també a través de la Conselleria de Territori i Habitatge, pot portar a terme una activitat de delimitació dels diversos usos a què pot destinar-se el sòl o espai físic territorial que forma el litoral.
  
El litoral, com ha assenyalat el Tribunal Constitucional en la seua sentència 149/1991, de 4 de juliol, citant la Carta Europea del Litoral, és ?essencial per al manteniment dels equilibris naturals que condicionen la vida humana, ocupar un lloc estratègic en el desenvolupament econòmic i en la reestructuració de l'economia mundial, és suport de les activitats econòmiques i socials que creen ocupació per a la població resident, és indispensable per a la recreació física i psíquica de les poblacions sotmeses a la pressió creixent de la vida urbana i ocupa un lloc essencial en les satisfaccions estètiques i culturals de la persona humana?.
  
És competència autonòmica assegurar la racional utilització del litoral, harmonitzant, en atenció als específics valors presents en cada cas, la seua conservació amb la seua possible utilització amb fins d'oci, residència i turisme. El desenvolupament dels sòls urbanitzables del litoral ha d'efectuar-se conforme al que resulte de l'estratègia valenciana per a la gestió integrada de la costa.
  
Tal com s'ha establert ja per la Comissió Territorial d'Urbanisme de Castelló, recollint el criteri del Servei d'Ordenació Territorial de l'actual Direcció General de Planificació i Ordenació Territorial, les noves actuacions sobre el litoral han de complir unes rigoroses exigències de qualitat que aporten valor afegit i que contribuïsquen a requalificar el model territorial del litoral valencià. D'això se segueix el que s'hagen exigit en aquests supòsits el compliment de determinats requisits, entre ells el de l'ús com a zona verda dels primers 100 metres o la previsió que en el cas que, en l'àmbit d'aquests sectors de sòl urbanitzable, s'acordara per l'administració competent l'execució d'obres de regeneració de la platja, els programes hagen de costejar-se almenys part del seu import, en la quantia o percentatge que s'establisca, o la recomanació que els plans que desenvolupen aquests sectors eviten plantejar amb caràcter exclusiu models d'ocupació extensiva.
  
En el que respecta al sector que es reclassifica, l'homologació global pot dir-se que té en compte aquests criteris.
  
Vuité. L'homologació global ha incorporat l'estudi d'inundabilitat corresponent al sector Sant Gregori. L'estudi d'inundablidad preveu la construcció d'uns canals de desguàs a càrrec de l'actuació, amb la qual cosa s'elimina el risc.
  
L'estudi d'inundabilitat ha sigut informat favorablement, a l'efecte del que preveu el PATRICOVA, pel Servei d'Ordenació Territorial de la Direcció General de Planificació i Ordenació Territorial de la Conselleria de Territori i Habitatge el 26 de setembre de 2003. Segons aquest informe ?procedeix informar favorablement l'aprovació de l'estudi d'inundabilitat corresponent a l'àrea del PAI Sant Gregori de Burriana, en considerar-se suficientment complides les previsions contingudes en el Pla d'Acció Territorial sobre prevenció del Risc d'Inundació a la Comunitat Valenciana (PATRICOVA); aprovació de l'estudi que es considerarà subsumida en la de l'instrument de planejament que habilita l'actuació?.
  
Segons la normativa del PATRICOVA, el desenvolupament urbanístic de sòls urbanitzables amb risc d'inundació requereix l'elaboració d'un estudi d'inundabilitat que ha de ser aprovat per la conselleria competent en matèria d'ordenació del territori (article 18 de les normes).
  
Segons resulta de la Circular de 27 de març de 2003 de la Direcció General d'Urbanisme i Ordenació Territorial, sobre la tramitació dels estudis d'inundabilitat previstos en la normativa del PATRICOVA, en el supòsit d'estudis d'inundabilitat que acompanyen documents de planejament d'aprovació autonòmica, s'incorporaran a l'expedient els informes juntament amb la proposta del Servei d'Ordenació Territorial, després del que serà l'òrgan autonòmic competent per a aprovar l'instrument de planejament, amb l'aprovació de tal instrument, efectue automàticament l'aprovació exigida en l'article 18 de les normes del PATRICOVA.
  
D'aquesta manera, i produït l'informe favorable del Servei d'Ordenació Territorial a l'estudi d'inundabilitat, el qual forma part de la documentació de l'homologació global aprovada provisionalment per l'Ajuntament, l'aprovació definitiva autonòmica de l'homologació global produeix automàticament l'aprovació de l'estudi d'inundabilitat exigida per l'article 18 del PATRICOVA.
  
Nové. El terme municipal de Burriana es veu travessat per la línia ferroviària d'alta velocitat, d'acord amb la solució proposada com a alternativa a aquest, en l'?Estudi informatiu del projecte de la línia d'alta velocitat Madrid - Castella'la Manxa - Comunitat Valenciana- Regió de Múrcia. Tram València Castelló?, el qual es troba encara pendent d'aprovació pel Ministeri de Foment.
  
Tal com ja s'assenyala, l'homologació del Pla general, en l'àmbit afectat pel dit Estudi Informatiu, té caràcter merament declaratiu, per la qual cosa no s'ha incorporat el dit Estudi.
  
En relació amb això, la Comissió Informativa d'Urbanisme considera que ha d'establir-se expressament en l'acord d'aprovació definitiva de l'homologació que, una vegada s'aprove definitivament el referit Estudi Informatiu l'Ajuntament haurà de procedir a tramitar una modificació puntual del Pla general amb l'objecte d'incorporar al planejament urbanístic el traçat definitiu del tren d'alta velocitat.
  
Deu. L'homologació global de Burriana compleix la resta d'exigències derivades de la LRAU, del RPCV i de la Instrucció de Planejament 1/1996. En resum, i com a conclusió de tot el que s'ha dit fins ara, es considera que procedeix la seua aprovació definitiva autonòmica.
  
L'aprovació de l'homologació global implica a l'efecte de l'homologació d'aquest tipus. En concret, i pel que fa al Pla parcial del sector Sant Gregori, després de l'aprovació definitiva de l'homologació, l'Ajuntament serà competent per a la seua aprovació definitiva. Ja que han d'introduir-se distintes variacions en el Pla parcial per a adaptar-lo a les determinacions de l'homologació global, respecte del nou exemplar corregit haurà de sol·licitar-se la corresponent cèdula d'urbanització.
  
Onze. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'homologació dels plans urbanístics de municipis de menys de 50.000 habitants, de conformitat amb el que disposa la Disposició transitòria primera, punt 2, per remissió a l'article 39 de la Llei reguladora de l'Activitat Urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda: Aprovar definitivament l'homologació global del Pla general de Burriana.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 12 de desembre de 2003.- El secretari de la Comissió Territorial d'Urbanisme: Fernando Renau Faubell.